# Jaime Martín Delgado

Jaime Martín Delgado (Santander, Cantàbria, 1 de setembre, 1965), és flautista i director d'orquestra espanyol.

## Flautista

Va estudiar flauta amb Antonio Arias a Madrid i més tard, amb Paul Verhey a La Haia, Holanda. Va participar en la primera generació de la Jove Orquestra Nacional d'Espanya amb Manuel Angulo entre molts altres. Com a flauta solista ha tocat amb nombroses orquestres, entre les quals figuren Orquestra Simfònica de Galícia, Orquestra Simfònica de Tenerife, Filharmònica de Gran Canària, l'Acadèmia de Sant Martí in the Fields, Royal Philharmonic Orchestra, London Mozart Players, Virtuosos de Moscou, Orquestra de Santa Cecília de Roma, Orquestra de Cambra Europea i Orquestra de Cadaqués, de la qual n'és membre fundador.
Ha treballat amb directors com Danielle Gatti, András Schiff, Guennadi Rojdéstvenski, Heinz Holliger, Neville Marriner, Zubin Mehta, Georg Solti a la "World Orchestra for Peace" (commemoració del 50è aniversari de les Nacions Unides), Carlo Maria Giulini, Claudio Abbado i Lorin Maazel entre d'altres.
Ha realitzat, com a solista, enregistraments de concerts de Mozart amb sir Neville Marriner, l'enregistrament de l'estrena de la Sinfonietta Concert per a flauta i orquestra, escrita especialment per a ell per Xavier Montsalvatge i dirigida per Gianandrea Noseda; ha enregistrat obres per a flauta, violí i piano de Bach, amb Murray Perahia i l'Academy of St Martin in the Fields per al segell Sony i un quartet per a flauta de Mozart per al segell EMI.
També va gravar amb l'Orquestra de Cadaqués el Concierto de Aranjuez de Joaquín Rodrigo interpretat pel gran guitarrista flamenc Paco de Lucía el 1993.
Ha estat primera flauta de la Royal Philharmonic Orchestra des del 1997 fins al 2001 i ho és de la Chamber Orchestra of Europe, de l'Academy of St. Martin in the Fields i de l'orquestra de l'English National Opera. És professor del Royal College of Music de Londres i de la "National Youth Orchestra" de Gran Bretanya.
El 2012 fou nomenat Director Artístic del Festival Internacional de Santander.

## Director

Com a director agafà la batuta per primer cop el 2008 de la mà de Sir Neville Marriner, que el presenta en una gira conjunta per Espanya amb l'Orquestra de Cadaqués. Des d'aleshores ha dirigit l'Orquestra simfònica de Barcelona, l'Academy of Saint Martin in the Fields, la London Mozart Players, l'English National Opera, l'Orchestre National de Lió, l'Orchestre Philharmonique de Ràdio France, la Manchester Camerata, l'Orquestra Filharmònica de Tenerife, la Irish Chamber Orchestra, l'Orquestra Simfònica de Castella i Lleó, l'Orquestra Simfònica del Vallès i la Simfònica de Galícia, entre d'altres.
També amb l'Orquestra de Cadaqués va dirigir el 2010 la cantaora flamenca Estrella Morente i l'actor Jordi Dauder com a narrador, en una conjunció de l'obra melodramàtica Poèmes d'amour d'Isaac Albéniz i El amor brujo de Manuel de Falla.
Ha enregistrat per al segell Tritó la Tercera Simfonia de Beethoven i la Sinfonietta d'Ernesto Halffter amb l'Orquestra de Cadaqués, així com dos discos amb l'Orquestra Simfònica de Barcelona i Nacional de Catalunya amb obres d'Agustí Charles i Isaac Albéniz.
Al desembre de 2020 va actuar en una retransmissió on line dirigint a l'Orquestra Simfònica del Principat d'Astúries (OSPA), i a la pianista Lise de la Salle des de l'Auditori d'Oviedo, en un concert a Fa major per a piano i orquestra.

## Premis i reconeixements

* Premis Nacional de Música 2022, a la categoria d'Interpretació.

## Referències

* ↑ «Orden CUD/1201/2022, de 25 de noviembre, por la que se conceden los Premios Nacionales convocados por el Instituto Nacional de las Artes Escénicas y de la Música, correspondientes al año 2022». BOE (20543). 5 de diciembre de 2022.
* ↑ G. Torres, Andrea (5 de diciembre de 2020). «La pianista Lise de la Salle brilla con la OSPA en un concierto en streaming». La Nueva España (Oviedo). p. 34.
* ↑ Orden CUD/1201/2022, de 25 de noviembre, por la que se conceden los Premios Nacionales convocados por el Instituto Nacional de las Artes Escénicas y de la Música, correspondientes al año 2022». BOE (20543). 5 de diciembre de 2022.
* ↑ El director Jaime Martín y la compositora Alicia Díaz, Premios Nacionales de Música». EFE. 29 de septiembre de 2022.

## Enllaços externs

* Magister Musicae Arxivat el 24 de juliol de 2008 a Wayback Machine., vídeos amb classes magistrals del professor Jaime Martín.
* Aniversari de Jesús Guridi, emissió del 12 de maig del 2011 del programa de Ràdio Clàssica Músiques d'Espanya: Escenes simfòniques catalanes (1888-9), d'Isaac Albéniz, en interpretació de l'Orquestra Simfònica de Barcelona i Nacional de Catalunya dirigida per Jaime Martín ; a més a més, sobre l'aniversari de Jesús Guridi.